Hrvatska kontrola zračne plovidbe jedan je od najvećih generatora kašnjenja u zračnom prometu u Europi. Kašnjenja su porasla s 8000 na 96.000 minuta u mjesec dana, a uprava kontrole leta i sindikati u svađi su oko obnavljanja kolektivnog ugovora koji istječe ove godine. Situacija je eskalirala, pa je stvari u svoje ruke odlučio uzeti Joe Sultana, 'network manager' Europske organizacije za sigurnost zračne plovidbe

'Sastanak je protekao u obliku razgovora predstavnika Eurocontrola, Uprave i mene, kao predstavnice sindikata, tijekom kojeg se Sultan htio informirati zašto dolazi do velikih kašnjenja. Pritom nije bilo razgovora o pregovorima između Uprave Hrvatske kontrole zračne plovidbe i sindikata, već ga je zanimao isključivo problem kašnjenja o kojem će obavijestiti nadležne institucije', kazala je za tportal Sumirat Adikusumah.

Podsjetimo, u kolektivnom pregovaranju sporno je trajanje samog kolektivnog ugovora, za koji Uprava želi da se primjenjuje 18 mjeseci dok sindikati zahtijevaju da on potraje tri godine plus godinu produljene primjere. Postojeći kolektivni ugovor, koji istječe krajem ove godine, trajao je četiri plus godinu. Pored toga, Uprava i sindikati ne mogu se dogovoriti o iznosu otpremnine koju kontrolori dobivaju prilikom redovnog odlaska u mirovinu.